|  |
| --- |
|  |
|  |
|  mali grb РЕПУБЛИКА СРБИЈА МИНИСТАРСТВО ЗА РАД, ЗАПОШЉАВАЊЕ, БОРАЧКА И СОЦИЈАЛНА ПИТАЊА Сектор за бригу о породици и  социјалну заштиту Одељење за инспекцијски надзор Број: сл Датум: 25.11.2019. године Немањина 22-26 Б е о г р а д |
|  |
|  |
|  |

**ПЛАН ИНСПЕКЦИЈСКИХ НАДЗОРА ИНСПЕКЦИЈЕ СОЦИЈАЛНЕ ЗАШТИТЕ ЗА 2020. ГОДИНУ**

Инспекцијски надзор у области социјалне заштите, у складу са Законом о социјалној заштити, врши министарство надлежно за социјална питања преко инспектора социјалне заштите, осим када су у питању пружаоци услуга са територије аутономне покрајине, када инспекцијски надзор врши надлежни орган аутономне покрајине као поверени посао, а преко инспектора социјалне заштите[[1]](#footnote-1).

Када су у питању центри за социјални рад и пружаоци дневних услуга у заједници са територије града Београда, (осим смештаја за жртве трговине људима), инспекцијски надзор врши градска управа града Београда као поверени посао, преко инспектора социјалне заштите[[2]](#footnote-2). Инспектори социјалне заштите министарства надлежног за социјална питања ''имају право и дужност да остварују непосредан надзор над радом инспектора социјалне заштите органа којима је поверено вршење инспекцијског надзора''[[3]](#footnote-3).

Актуелно, инспекцијски надзор над пружаоцима услуга социјалне заштите реализује укупно 15 инспектора социјалне заштите[[4]](#footnote-4).

Инспекција социјалне заштите организована је на три нивоа, при органима управе: Одељење за инспекцијски надзор Министарства за рад, запошљавање, борачка и социјална питања у оквиру Сектора за бригу о породици и социјалну заштиту, покрајинска инспекција социјалне заштите у оквиру Покрајинског секретаријата за социјалну политику, демографију и равноправност полова, као и инспекција у оквиру Секретаријата за социјалну заштиту града Београда.

Број надзираних субјеката у надлежности инспекције социјалне заштите далеко надмашује капацитете ових инспекцијских служби: 69 установа социјалне заштите чији је оснивач Република Србија или Аутономна покрајина Војводина, 492 лиценцираних пружалаца услуга социјалне заштите, 140 центара за социјални рад, и 13 центара за социјални рад са домским одељењима као и велики број услуга социјалне заштите које пружају невладинe организацијe контролише свега 15 инспектора социјалне заштите (инспектори Министарства (9), покрајински (4) као и инспектори Секретаријата за социјалну заштиту града Београда (2)).

Одељење за инспекцијски надзор Министарства, има искуство рада од 15 година и актуелно броји девет инспектора: два правника, три социјална радника, три психолога, и један педагог.

Одељење за инспекцијски надзор Министарства обавља послове који се односе на[[5]](#footnote-5): инспекцијски надзор над радом установа социјалне заштите и других правних и физичких лица која обављају делатност социјалне заштите односно психолошке делатности у погледу примене закона, других прописа и општих аката; контролу поступка пријема корисника у установу социјалне заштите за смештај корисника у погледу потреба корисника и капацитета установе; контролу прописаних евиденција; приговоре на рад установа социјалне заштите од стране корисника, запослених, грађана и других институција; мишљење за накнаду трошкова смештаја у интернат средњих школа и трошкова оспособљавања деце и омладине ометене у развоју; инспекцијски надзор над радом органа којима је поверено вршење инспекцијског надзора (покрајина, град Београд) и друге послове из делокруга Одељења.

Инспектори социјалне заштите Министарства за рад, запошљавање, борачка и социјална питања поред послова инспекцијског надзора од 2013. године обављају и послове лиценцирања организација социјалне заштите за пружање услуга из ове области: по захтеву организације за издавање лиценце за пружање услуга социјалне заштите воде управни поступак, у оквиру кога утврђују испуњеност услова и стандарда за пружање конкретне услуге, врше ванредне утврђујуће инспекцијске надзоре, по потреби и контролне надзоре, сачињавају записнике о истим, сачињавају решења, а касније, током пружања услуге, обавезни су да контролишу поштовање испуњених услова и стандарда од стране пружаоца услуге током целог периода важења лиценце. Такође, у надлежности инспектора социјалне заштите Министарства је и суспендовање и одузимање лиценци по Закону о социјалној заштити.

Просечан број инспекцијских надзора у ранијем периоду кретао се око 80 годишње. Инспекцијских надзора у 2014. години било је 172, у 2015. - 192, у 2016. години 258, у 2017. години 247 надзора, у 2018. години 230 надзора, а у 2019. години, до 25.11. реализовано је 184 инспекцијска надзора . Послове инспекцијског надзора инспектори Минстарства у највећем броју случајева обављају у пару (два инспектора) због сложености посла и обезбеђивања мултидисциплинарног приступа.

**Преглед реализованих нспекцијских надзора од 2010.-2018. године**

|  |  |  |  |  |  |
| --- | --- | --- | --- | --- | --- |
| **Година** | **Укупнo** | **Ванредни** | **Захтеви за лиценцу** |  **Редовни**  | **Саветодавне сл. посете** |
| 2010. | 106 | 44 | 36 | 26 | / |
| 2011. | 85 | 32 | 35 | 18 | / |
| 2012. | 87 | 32 | 41 | 14 | / |
| 2013. | 107 | 37 | 22 | 48 | / |
| 2014. | 172 | 83 | 54 | 35 | / |
| 2015. | 192 | 115 | 50 | 27 | / |
| 2016. | 258 | 78 | 175 | 6 | / |
| 2017. | 247 | 114 | 90 | / | 43 |
| 2018. | 230 | 76 | 120 | 7 |  27 |
| **25.11.2019.** | **184** | **107** | **54** | **/** | **43** |

Из приказаних података уочљиво је да се инспекцијски надзори у социјалној заштити спроводе углавном кроз ванредне инспекцијске надзоре, поводом инцидентних ситуација или по сазнању о постојању илегалног пружаоца услуга (нерегистровани субјекти, без лиценце за рад) и по захтеву за утврђивање испуњености услова за добијање лиценце за пружање услуга социјалне заштите. Разлог за ово је првенствено у недовољном броју ангажованих инспектора социјалне заштите, због чега је немогуће обезбедити већи број редовних инспекцијских надзора и континуитет контроле над пружаоцима услуга социјалне заштите и осталим установама – надзираним субјектима у овој области.

За 15 година постојања инспекције социјалне заштите Министарства издато је укупно 138 забрана рада илегалним пружаоцима услуга(нерегистровани субјекти) - у 2019. години је издато 5 забрана рада.

У току 2016. године, Одељењу за инспекцијски надзор Министарства поднето је укупно 460 захтева организација социјалне заштите за издавање лиценце за пружање услуга у овој области. У истој години издато је 115 лиценци (од почетка лиценцирања 2013. године до краја 2015. године издато је свега 108 лиценци организацијама социјалне заштите). Велики број захтева је пренет и у 2017. годину, у којој је издато још 106 лиценци организацијама социјалне заштите. У 2018. години издато је 127 лиценци организацијама социјалне заштите за пружање услуга, а у 2019. години, до 25.11. још 69.

Укупан број издатих лиценци организацијама социјалне заштите закључно са 25.11.2019. године је 533.

**Циљеви инспекцијског надзора у области социјалне заштите**

Циљеви инспекцијског надзора у области социјалне заштите су:

1) остварење законитости рада установа социјалне заштите и других правних и физичких лица која обављају делатност социјалне заштите, односно психолошке делатности у погледу примене закона, других прописа и општих аката;

2) спречавање и сузбијање пружања услуга социјалне заштите од стране нерегистрованих субјеката;

3) постизање испуњености услова и стандарда за обављање делатности и пружање услуга социјалне заштите;

4) унапређење квалитета услуга социјалне заштите.

План инспекцијског надзора инспекције социјалне заштите усмерен је ка остварењу наведених циљева.

**Контролне листе у области социјалне заштите и процена/самопроцена ризика надзираних субјеката по контролним листама**

У складу са ставом 2) члана 10. Закона о инспекцијском надзору[[6]](#footnote-6) инспекција социјалне заштите је дужна да сачини годишњи план инспекцијског надзора. Инспекција социјалне заштите је сачинила контролне листе за надзиране субјекте (12), али због наведених околности (недостатак кадровских капацитета у односу на број надзираних субјеката и повећан обим захтева за лиценцу) није у ситуацији да изврши процену ризика свих надзираних субјеката на основу контролних листа, нити на неки други начин, у року који би подразумевао увремењено сагледавање стања и пресек достигнутог квалитета у систему социјалне заштите у Републици Србији.

У складу са Законом о инспекцијском надзору (члан 14. став 5) инспекција социјалне заштите Министарства за рад, запошљавање, борачка и социјална питања је од свих надзираних субјеката у надлежност инспекције социјалне заштите Министарства за рад, запошљавање, борачка и социјална питања (ове године су се захтевом за достављање извештаја о извршеној самопроцени по контролним листама надзираним субјектима у својој надлежности обратиле покрајинска и инспекција социјалне заштите града Београда) захтевала да у одређеном року изврше самопроцену испуњености захтева из контролне листе и самопроцену ризика и о томе доставе извештај.

О исходима извршене самопроцене организације социјалне заштите имале су обавезу извештавања у датом року Одељењу за инспекцијски надзор Министарства. Ови извештаји о самопроцени надзираних субјеката инспекцији социјалне заштите Министарства су, у обиму који то омогућавају подаци којима располаже, послужили за поступање по Правилнику о посебним елементима процене ризика, учесталости вршења инспекцијског надзора на основу процене ризика и посебним елементима плана инспекцијског надзора у области социјалне заштитеу утврђивању степена ризика надзираних субјеката и сачињавању Предлога плана инспекцијских надзора, наравно, имајући у виду и очекивани наставак процеса лиценцирања организација социјалне заштите.

**Предлог годишњег плана инспекцијских надзора инспектора социјалне заштите за 2020. годину**

У Предлог годишњег плана инспекцијских надзора за 2020. годину преносе се нереализоване обавезе инспекције социјалне заштите Министарства за рад, запошљавање, борачка и социјална питања из текуће године, односно, инспекцијски надзори који су били садржани у Годишњем плану инспекцијских надзора за 2019. годину, а који због великог обима послова инспекције социјалне заштите, највећим делом усмерених на реализацију ванредних инспекцијских надзора, нису у тој години реализовани:

Инспекцијски надзори на 6 месеци (по 2 инспекцијска надзора години за наведене надзиране субјекте), док се ризик не смањи испод високог, над следећим надзираним субјектима:

1. Центар за социјални рад Бајина Башта – услуга помоћ у кући – критичан степен ризика,
2. Центар за социјални рад Пријепоље - услуга помоћ у кући – критичан степен ризика,
3. Установа за децу и младе Сремчица Београд (домски смештај деце и младих са сметњама у развоју и одраслих са интелектуалним и менталним тешкоћама у комуникацији) – У 2019. години самопроценом су у ниском степену ризика (у 2019. години реализована два инспекцијска надзора поводом инсцидентних ситуација, што је, у складу са Правилником о посебним елементима процене ризика, учесталости вршења инспекцијског надзора на основу процене ризика и посебним елементима плана инспекцијског надзора у области социјалне заштитеу утврђивању степена ризика надзираних субјеката, разлог за сврставање у критичан степен ризика),
4. Центар за социјални рад "Колубара“, Ваљево – послови јавних овлашћења – висок степен ризика.

Наведени инспекцијски надзори ће се реализовати следећом динамиком:

Редовни теренски инспекцијски надзори за наведене надзиране субјекте реализоваће се у првом кварталу 2020. године, а контролни (теренски и канцеларијски) инспекцијски надзори код истих субјеката – у трећем кварталу исте године (прецизнија динамика реализације надзора није могућа због немогућности процене динамике решавања захтева за лиценцу и потребе за реализацијом ванредних инспекцијских надзора над нерегистрованим субјектима и поводом инцидентних ситуација).

Осим наведених, из 2019. године преносе се и инспекцијски надзори над следећим надзираним субјектима:

1. Домско одељење за смештај одраслих и старијих при Центру за социјални рад Кучево – по самопроцени - незнатан степен ризика (у 2019. години реализован ванредни инспекцијски надзор, узимајући у обзир посебне елементе процене ризика, процењен средњи степен ризика),
2. Центар за социјални рад Лозница – услуга дневни боравак за децу и младе са сметњама у развоју – средњи степен ризика,
3. Прихватилиште за одрасле и старије особе, Београд – средњи степен ризика,
4. Центар за социјални рад Шабац – услуга прихватилиште за жртве насиља у породици – средњи степен ризик,
5. Центар за социјални рад Медвеђа - послови јавних овлашћења, средњи степен ризика,
6. Центар за социјални рад Неготин - послови јавних овлашћења, средњи степен ризика,
7. Центар за социјални рад Параћин – Домско одељење у Извору – услуга домског смештаја одраслих и старијих – средњи степен ризика,

6. Центар за социјални рад Чајетина – послови јавних овлашћења- средњи степен

ризика,

1. Центар за социјални рад Прибој – услуга дневног боравка за децу и младе са тешкоћама у развоју – средњи степен ризика.

Редовни теренски инспекцијски надзори за наведене надзиране субјекте реализоваће се у другом и трећем кварталу 2020. године (прецизнија динамика реализације надзора није могућа због немогућности процене динамике решавања захтева за лиценцу и потребе за реализацијом ванредних инспекцијских надзора над нерегистрованим субјектима и поводом инцидентних ситуација).

На основу анализе неправилности утврђених у претходне 3 године реализоваће се инспекцијски надзори и у установама социјалне заштите, по плану за 2019. годину и у следећим установама социјалне заштите:

1. Установа за смештај одраслих и старијих Тутин - први квартал 2020. године (током 2019. године реализовани ванредни инспекцијски надзори),
2. Установа за смештај одраслих и старијих Кулина, Алексинац -први квартал 2020. године,
3. Установа за децу и младе Звечанска, Београд - трећи квартал 2020. године,
4. Завод за васпитање деце и младих Београд - четврти квартал 2020. године (реализовани ванредни инспекцијски надзори током 2019. године).

Над контролисаним субјектима који се по самопроцени сврставају у степен средњег ризика, реализоваће се по 1 инспекцијски надзор годишње (и током 2020. године по 1) док се ризик не смањи испод средњег ризика.

Током 2020. године реализоваће се и 2 инспекцијска надзора над радом органа којима је поверено вршење инспекцијског надзора (покрајина, град Београд).

Активности инспекције социјалне заштите ће током 2020. године бити усмерене првенствено ка надзираним субјектима са критичним и високим степеном вероватноће настанка штетних последица, односно субјектима са повећаним ризиком одступања од прописаних услова и стандарда за пружање услуга односно обављање делатности, онима код којих је констатован повећан степен одступања у претходној години и ка онима код којих се у потребној мери не поштују закон и други прописи у области социјалне заштите.

На основу анализе реализованих самопроцена 267 надзираних субјеката у 2019. години, 195 послује са незнатним степеном ризика, 64 са ниским, 6 са средњим степеном, нема надзираних субјеката са високим степеном ризика и 2 је самопроцењено да се налази у критичном степену ризика.

У складу са тим, инспекција социјалне заштите ће током 2020. године реализовати инспекцијске надзоре на 6 месеци (по 2 инспекцијска надзора у 2020. години, укупно 4 инспекцијска надзора за наведене надзиране субјекте), док се ризик не смањи испод високог, над следећим надзираним субјектима:

1. Центар за социјални рад Пријепоље - услуга помоћ у кући – критичан степен ризика (већ пренето из плана за 2019. годину),
2. Центар за социјални рад Нова Варош - услуга помоћ у кући – критичан степен ризика
3. Домски смештај за одрасле и старије „Двоје“ Чачак – по саопроцени средњи степен ризика, у складу са Правилникм о посебним елементима процене ризика, учесталости вршења инспекцијског надзора на основу процене ризика и посебним елементима плана инспекцијског надзора у области социјалне заштитеу утврђивању степена ризика надзираних субјеката, због инцидентна са смртним исходом сврстан у критичан степен ризика
4. Установа Геронтолошки центар Београд, Радна Јединица Бежанијска коса – по самопроцени у незнатном степену ризика, у складу са Правилникм о посебним елементима процене ризика, учесталости вршења инспекцијског надзора на основу процене ризика и посебним елементима плана инспекцијског надзора у области социјалне заштитеу утврђивању степена ризика надзираних субјеката, због инцидентна са смртним исходом сврстан у критичан степен ризика
5. Због учесталих представки и притужби на квалитет услуге утврђених неправилности у ванредном инспекцијском надзору у 2019. години, планирају се и редовни инспекцијски надзори на 6 месеци у Геронтолошком центру Ниш.

 Наведени инспекцијски надзори ће се реализовати следећом динамиком:

 Редовни теренски инспекцијски надзори за наведене надзиране субјекте реализоваће се у првом кварталу 2020. године, а контролни (теренски и канцеларијски) инспекцијски надзори код истих субјеката – у трећем кварталу исте године (прецизнија динамика реализације надзора није могућа због немогућности процене динамике решавања захтева за лиценцу и потребе за реализацијом ванредних инспекцијских надзора над нерегистрованим субјектима и поводом инцидентних ситуација).

 Над контролисаним субјектима који се по самопроцени сврставају у степен средњег ризика (6), реализоваће се по 1 инспекцијски надзор годишње (и током 2020. године по 1) док се ризик не смањи испод средњег ризика:

1. Центар за социјални рад Колубара Ваљево – послови јавних овлашћења – средњи степен ризика (већ уврштено у Предлог плана, преносом обавеза из плана за 2019. годину, са тада утврђеним високим степеном ризика) - реализован ванредни инспекцијски надзор у 2019. години
2. Центар за социјални рад Врање – послови јавних овлашћења – средњи степен ризика (реализован ванредни инспекцијски надзор у 2019. години)
3. Центар за социјални рад Сјеница – послови јавних овлашћења – средњи степен ризика
4. Центар за социјални рад Прибој – услуга дневног боравка за децу и младе са тешкоћама у развоју – средњи степен ризика (већ уврштен у Предлог плана, у пренетим обавезама из 2019. године)
5. Центар за социјални рад општине Бабушница – услуга дневни боравак – средњи степен ризика

Инспекција социјалне заштите планира вршење инспекцијског надзора код надзираних субјеката код којих у претходном периоду није вршен надзор, и то тако да се оствари сврха надзора, односно да се побољша ниво испуњености услова и стандарда и смањи степен ризика.

Такође, број представки и притужби у односу на пружаоце услуга и имаоце јавних овлашћења ће бити још један показатељ на основу кога ће се опредељивати установе/организације социјалне заштите за вршење инспекцијских надзора, ванредних претежно.

Број саветодавних службених посета реализоваће се у складу са приспелим захтевима.

У складу са информацијама о постојању нерегистрованих субјеката, реализоваће се и инспекције са циљем да им се забрани рад, односно, да се преведу у легалне пружаоце услуга социјалне заштите.

Како се у претходном периоду инспекцијски надзор спроводио углавном кроз ванредне инспекцијске надзоре, ситуација ће бити иста и у 2020. години, с тим што ће и даље нагласак бити на решавању захтева за лиценцирање.

**Мере и активности за постизање циљева**

По питању плана, мера и активности превентивног деловања инспекција социјалне заштите ће поступати кроз:

* Превентивно деловање,
* Налагање мера.

Инспекција социјалне заштите планира да у 2020. години унапреди:

- праћење стања у области над којом има надлежност, процену ризика и планирање. Додатни начин за унапређење наведених активности је ангажовање једног извршиоца на новосистематизовано радно место на пословима аналитике, извештавања и вођења евиденција у оквиру Одељења за инспекцијски надзор Министарства;

- јавност свог рада објављивањем планова инспекцијских надзора, обавештавањем јавности о примени прописа и правима и обавезама за надзиране субјекте који из њих произилазе, обавештавањем јавности о сазнањима инспекције о постојању ризика и предузетим мерама на званичној интернет презентацији Министарства за рад, запошљавање, борачка и социјална питања, у циљу указивања надзираним субјектима на најчешће пропусте и одступања надзираних субјеката пружањем стручне и саветодавне подршке надзираном субјекту, издавањем аката о примени прописа;

- саветодавне службене посете;

- предузимање превентивних инспекцијских надзора и других превентивних активности.

Осим тога, инспекција ће, на основу анализе резултата спроведене самопроцене из 2019. године на исти начин објављивати упутства о поступању за превазилажење уочених неправилности, упозорења о њиховим обавезама из закона и других прописа, као и акте указивања на могућност наступања штетних последица, али и на појединачном нивоу.

У складу са утврђеним одступањима и неправилностима инспекција социјалне заштите ће надзираним субјектима у вршењу редовних, ванредних и контролних инспекцијских надзора изрицати и управне мере:

* Превентивне мере,
* Мере за отклањање незаконитости,
* Посебне мере наредбе, забране и заплене,
* Мере за заштиту права трећих лица.

Координацијом са другим инспекцијским службама и другим органима интензивираће се активности на спречавању обављања делатности нерегистрованих субјеката. Као и до сада, свака информација о постојању илегалног пружаоца услуга социјалне заштите биће иницијатива за реализовање ванредног теренског инспекцијског надзора, у циљу превођења у легалну зону пружања услуга социјалне заштите. Уз подршку Координационе комисије и учешћем у радним групама које је иста оформила, радиће се на успостављању боље и квалитетније сарадње са правосудним органима и органима МУП-а у циљу успостављања адекватније казнене политике према онима који су више пута имали забране рада, а настављају са истим.

**Начин за постизање циљева наведених у Предлогу плана инспекцијских надзора**

Циљеве дефинисане у Предлогу годишњег плана инспекцијских надзора инспекција социјалне заштите ће достићи својим превентивним деловањем и изрицањем управних мера кроз:

* Саветодавне службене посете,
* Инспекцијске надзоре,
* Координацију са другим инспекцијским службама и органима управе, правосудним органима,
* Мере у складу са Законом о социјалној заштити и Законом о инспекцијском надзору,
* Анализу стања у области социјалне заштите.

**Рок** за завршетак предвиђених мера и активности – крај 2020. године.

**Показатељи учинка на нивоу мера и на нивоу активности**

Показатељи учинка инспекције социјалне заштите:

* Забрањен рад нерегистрованим субјектима који пружају услуге социјалне заштите, по информацијама којима инспекција располаже,
* Повећан број лиценцираних организација социјалне заштите,
* Смањен ниво степена ризика код надзираних субјеката обухваћених контролом.

По процени Одељења за инспекцијски надзор Министарства, током 2020. године инспектори социјалне заштите реализоваће више од 200 инспекцијских надзора.

**У складу са чланом 10. став 5) Закона о инспекцијском надзору („Службени гласник РСˮ, бр. 36/15, 44/18 - др. закон и 95/18) Координациона комисија за инспекцијски надзор, на својој седници одржаној 27.12.2019. године, усвојила је Годишњи план инспекцијских надзора инспекције социјалне заштите за 2020. годину Одлуком број 06-00-00005/4/2020-08 од 27.12.2019. године.**

 **НАЧЕЛНИК ОДЕЉЕЊА**

 **Биљана Зекавица**

1. Закон о социјалној заштити, члан 168 став 2, ''Службени гласник РС'', број 24/11 [↑](#footnote-ref-1)
2. Закон о социјалној заштити, члан 168 став 3, ''Службени гласник РС'', број 24/11 [↑](#footnote-ref-2)
3. Закон о социјалној заштити, члан 169 став 3, тачка 1), ''Службени гласник РС'', број 24/11 [↑](#footnote-ref-3)
4. 9 на нивоу Републике, 4 Покрајине и 2 у Београду [↑](#footnote-ref-4)
5. Правилник о унутрашњем уређењу и систематизацији радних места у Министрству за рад, запошљавање, борачка и социјална питања. [↑](#footnote-ref-5)
6. Службени гласник РС, број 36/2015 [↑](#footnote-ref-6)